AlexejDobrolubov/national_council_slovak_2010 huggingface dataset:
33. schôdza NR SR - 12.deň - A. dopoludnia
Dátum: 2025-04-11
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

44. Ak dovolíte, samozrejme, ďakujem vám všetkým za podporu tohto uznesenia. Priznám sa, že som ani neočakávala podporu od koalície, najmä ak je schopná odškodniť ľudí, ktorí sú bezohľadní a ktorí porušujú pravidlá, len aby uspokojila svojich voličov. A je mi jasné, že už len z tohto dôvodu nie sme schopní a nie ste schopní teda sa ani ospravedlňovať za takéto krivdy voči rómskej komunite, lebo to vaši voliči nie sú. A musím povedať, že, pani Vaľová, ja sa hanbím za to, že ste moja kolegyňa. Nehnevajte sa na mňa, poviem vám to takto natvrdo. Vy ste mali možnosť zmeniť životy ľudí najzraniteľnejších občanov, bola ste primátorka a ja som bola pred necelým mesiacom v Humennom. Viem, ako vás tam Rómovia majú radi a čo o vás hovoria. Nehnevajte sa, mala ste tú moc, neurobila ste to. Takže na vašom mieste by som sa vôbec k tejto téme radšej ani nevyjadrovala. Z môjho pohľadu je absolútne nemysliteľné, že v 21. storočí máme 60 % osád, ktoré nemajú vybudovanú kanalizáciu a nemajú ani prístup k pitnej vode. Je to hanba pre Slovensko a je to hanba pre všetkých primátorov a starostov, ktorí doteraz neurobili s touto situáciou vážny koniec. Je to hanba pre tento štát, že necháva týchto ľudí žiť bez základných životných potrieb. My vieme, ako to treba riešiť, len, bohužiaľ, tu neexistuje politická vôľa vďaka ľuďom, ako ste vy. Ďakujem.
33. schôdza NR SR - 12.deň - A. dopoludnia
Dátum: 2025-04-11
Poslanec: Kosová, Ingrid (PS)
Druh vystúpenia: Vystúpenie

32. Vážené kolegyne a kolegovia, predkladám s poslankyňami Zuzanou Števulovou, Irenou Biháriovou a poslancom Viliamom Tankóm uznesenie Národnej rady Slovenskej republiky ku krivdám spôsobeným rómskej národnostnej menšine protipandemickými opatreniami počas pandémie COVID-19. Cieľom tohto uznesenia je ospravedlniť sa rómskej menšine za krivdy v súvislosti s protipandemickými opatreniami, ktoré boli na nich spáchané, a to konkrétne za selektívne opatrenia zacielené na zraniteľné skupiny obyvateľstva počas pandémie COVID-19 v podobe uvalenia karantény na obyvateľov a obyvateľky marginalizovaných rómskych komunít, ktoré boli zavádzané bez zváženia menej reštriktívnych alternatív a ktoré viedli k prehĺbeniu diskriminácie a stigmatizácie Rómov a Rómok na Slovensku. Zároveň sa hlásim ako prvá do rozpravy.
33. schôdza NR SR - 11.deň - B. popoludní
Dátum: 2025-04-10
Poslanec: Kosová, Ingrid (PS)
Druh vystúpenia: Vystúpenie v rozprave

155. Ďakujem veľmi pekne. A ja len dodám, Vierka, že je to aj výzvou pre ministerstvo školstva, aby sa začalo naozaj komplexne viac zaoberať aj témou šikanovania na základných, stredných školách, pretože naozaj nestačí, len vydať nejakú smernicu o šikanovaní a v poradí už tretiu v priebehu 20 rokov, ktorá je naozaj stále zameraná len na ten istý princíp riešenia, a to, tento problém je celkovo duševného zdravia detí aj učiteľov, je potrebné poňať omnoho, omnoho komplexnejšie. Tak ja verím, že bude tento zákon, ale aj táto výzva pre ministerstvo školstva nejakou inšpiráciou, pretože vzdelávanie by malo byť nielen premiérskou témou, čo, bohužiaľ, pre túto koalíciu nie je, ale musí byť, najmä prierezovou témou a dlhotrvajúcou témou. To nie je téma na štyri roky. Tak ja verím, že aspoň v tomto opozícia a koalícia nájdeme nejaký konsenzus a uznáme, že pokiaľ nebudeme sa venovať prioritne vzdelávaniu a duševnému zdraviu celej tejto spoločnosti, tak nemáme budúcnosť ako krajina. Ďakujem.
33. schôdza NR SR - 10.deň - B. popoludní
Dátum: 2025-04-09
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

40. Ďakujem za slovo a ďakujem aj kolegovi Hargašovi za veľmi podnetný príspevok, z ktorého ste si dúfam všetci dobré niečo zobrali. A ja som veľmi rada, prepáčte, vyrušujete ma, ja som veľmi rada, že túto rozpravu pozerajú aj ľudia zo živého vysielania, pretože možno ich zaujalo aj, čo povedal teraz môj predchodca, že tá transakčná daň teda nie je až taká hrozná. Ale vidia aj v priamom prenose to, ako sa tu k nám správate, že nám zakazujete jednoducho hovoriť o podstatných veciach, ktoré trápia ľudí tejto krajiny. Vyhodili ste nás už minulý týždeň, konkrétne mňa a nechcem byť ješitná, ale je to tak a teraz sa vlastne vyhrážate a vyhadzujete aj kolegov. A keď sme žiadali, aby ústavnoprávny výbor dal rozhodnutie o tom, či sa poslanec, alebo poslankyňa môžu v druhom čítaní vyjadriť nielen k návrhu zákonov alebo k pozmeňovaciemu návrhu, čo si myslím, že na to teda máme právo, lebo neviem, kedy inokedy by sme sa mali vyjadriť, tak to ste, samozrejme, ako koalícia neodhlasovali. A prečo? No jednoduchý dôvod je to preto, lebo vám neustále pripomíname tú hroznú chybu, tú hlúpu Ficovu transakčnú daň, ktorá vás bude stáť preferencie. To je ten dôvod. Pripomíname vám, že ožobračujete ľudí. A zatiaľ čo si beriete peniaze z ich peňaženiek, tak tu rozhadzujete peniaze daňových poplatníkov na limuzíny, renty, neadresnú pomoc a, samozrejme, neefektívne štátne zákazky. Tak ja chápem, že máte toho teda až po krk a že sa vám táto pravda nepočúva dobre. Ale vy ste zradili dôveru ľudí. To je to podstatné. A pravda, vážení, je pravda. A napriek tomu, že sa nás snažíte umlčať, že nám zatvárate ústa, že nám vypínate mikrofón, tak nás neodradíte. My túto pravdu budeme hovoriť na námestiach, medzi ľuďmi, v médiách, na sociálnych sieťach. Jednoducho táto pravda... (Prerušenie vystúpenia časomerom.)
33. schôdza NR SR - 10.deň - A. dopoludnia
Dátum: 2025-04-09
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

55. Ďakujem veľmi pekne za slovo. Danka, ty si veľmi dobre povedala, akým spôsobom tá hlúpa Ficova transakčná daň vlastne má dopad na celú túto krajinu, na firmy, podnikateľský sektor a, samozrejme, aj občanov. Niet sa ani čomu diviť, však bola naozaj spráskaná veľmi rýchlo na kolene bez nejakej odbornej prípravy a bez konzultácií v skrátenom legislatívnom konaní, ale my sme si tak už akosi na Slovensku zvykli, že tu sa šijú všetky zákony horúcou ihlou a takto to aj vyzerá. Každý deň máme nové a nové správy od rôznych podnikateľov, firiem, bežných občanov, ako tá transakčná daň vlastne negatívne pôsobí na ich životy. A dokonca sa vraciame do doby kešu miesto toho, aby sme naozaj podporovali bezhotovostné platby, tak firmy, živnostníci vo veľkom vyberajú svoje finančné prostriedky z účtu a radšej vyplácajú mzdy a všetky pohľadávky kešom, pretože chcú, samozrejme, ušetriť na tejto transakčnej dani. Slovensko sa zatiaľ prepadáva vo všetkých ukazovateľoch kľúčových, či už je to v kúpyschopnosti, indexe globálnej konkurencieschopnosti, alebo stave verejných financií. No ale my namiesto toho, aby sme podporili ekonomiku investíciami do inovácií, tak len škrtíme podnikateľské prostredie. Ja naozaj nechápem prečo to je, ale možno aj viem, len nechcem byť veľmi zlá. Osobne si myslím, že táto vláda proste nevie riadiť štát. A jediným riešením je vyťahovanie peňazí od podnikateľského sektora a, samozrejme, z peňaženiek obyvateľov. Pretože kto to všetko zaplatí, tie zvýšené náklady? No nikto iný len občania tejto krajiny.
33. schôdza NR SR - 9.deň - A. dopoludnia
Dátum: 2025-04-08
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

44. Ďakujem za slovo. Viete, ja ako občianka tejto krajiny som naozaj počas pandémie urobila všetko pre to, aby, no respektíve čo sa odo mňa žiadalo a možno ešte viac, pretože som naozaj dodržiavala pravidlá, nosila som rúška, ale nie preto, že som sa bála pokuty, ale preto, že som nechcela nakaziť iných. A dala som sa zaočkovať nie preto, že by som chcela ísť na dovolenku, ale preto, že bývam so svojimi starými rodičmi a, bohužiaľ, sú teda vo veku, kedy by covid mohol byť pre nich smrteľný. Pretože predstava, že by som napríklad deti v škôlke alebo ich rodičov alebo svojich rodičov mohla nakaziť a tí by zomreli, by bola pre mňa neznesiteľná. No zároveň som stretávala aj ľudí, ktorí odmietali tieto pokyny, ktorí sa vysmievali týmto opatreniam, ktorí šírili konšpirácie a dezinformácie, pretože mali utkvelú predstavu, že sú porušované ich ľudské práva a že je to obmedzovanie ich slobody. Lenže zabudli na jednu dôležitú vec, že sloboda bez hraníc a bez pravidiel je svojvôľa, že to je chaos. A práve od štátu som potrebovala mať tú oporu a ochranu. Očakávala som, že štát bude na strane tých, ktorí sa správajú zodpovedne. Lenže tento zákon nie je ničím iným ako ocenením nezodpovednosti a bezohľadnosti. Dokonca by som povedala, že až neľudskosti. Takže osobne si myslím, že je to veľké gesto, symbolické gesto toho, v akej krajine žijeme, kde sa necení zodpovednosť a ohľaduplnosť, ale kde, bohužiaľ, vyhrávajú tí, ktorí kričia hlasnejšie a ktorí nejednajú čestne. A toto je asi najdôležitejší odkaz tohto zákona. A je mi veľmi ľúto, že, bohužiaľ, žijem v tejto spoločnosti, kde je sloboda bez obmedzení považovaná za niečo, čo je ľudské právo. A to vôbec nie je úplne až tak celkom pravda, pretože opakujem, sloboda bez hraníc a bez pravidiel je len... (Potlesk v sále.)
33. schôdza NR SR - 8.deň - A. dopoludnia
Dátum: 2025-04-04
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

65. Vážení, tak ja už neviem, či sa mám smiať, alebo plakať. Zdravotníctvo? – V troskách. Školstvo? – Na kolenách. Ceny potravín – rastú, počty chudobných tiež. Som v téme, pán Danko. Ale nebojte sa, milí občania, pretože vláda prišla s riešením, že oficiálne zakotví do ústavy, že existujú len dve pohlavia. Takže po stáročia vedeckých poznatkov, napríklad z medicíny, biológie, psychológie, genetiky prišli naši zákonodarcovia absolútne s revolučným objavom, že máme len muža a ženu. Transľudia – neexistujú. Intersex? Samozrejme, že nie, to je len výmysel liberálov. A realita je zrejme absolútne nepodstatná, hlavné, že sa teraz môžeme pozerať na ústavu, na ktorej bude čierne na bielom napísané, že svet je jednoduchý a môžeme ho krásne zabaliť do ružovej a modrej škatuľky. No ale teraz vážne. Vážení, toto je fakt akože priorita? Čo Slovensko potrebuje? Naozaj sa niekto domnieva, že keď plesnete čarovným prútikom, tak zmiznú všetci ľudia, ktorí vám nezapadajú do tejto predstavy? Alebo sa hráme na to, že proste realita prestane fungovať len preto, že ju odmietneme pomenovať? Tak viete čo? Ak sa takto riešia kľúčové problémy tejto krajiny, tak ja navrhujem, aby sme do ústavy zakotvili, že Slovensko je bohatá, prosperujúca, šťastná krajina – a jednoducho máme všetko vyriešené. (Potlesk.)
33. schôdza NR SR - 7.deň - B. popoludní
Dátum: 2025-04-03
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

199. Ďakujem za slovo. A ďakujem aj vám, pán minister, že ste sa zapojil teda do komunikácie s nami, ale musím sa priznať, že som sklamaná, lebo ja som očakávala, že sa teda niečo od vás dozvieme, že nám odpoviete aj na tie otázky, ktoré ste síce mne neumožnili dať, ale aspoň teda mojim kolegom. Ale som veľmi smutná, lebo jediné, čo som sa od vás teda dozvedela, je, že nás obviňujete, že sme populisti, že nás ponižujete, pretože vlastne nič nevieme, že nás totálne ignorujete, pretože vlastne si z toho nič neberiete, že bagatelizujete, samozrejme, a že sa zaliečate tuto pánovi podpredsedovi, aj to som si teda všimla, a že nás zosmiešňujete, že robíme cirkus. No ja osobne som presvedčená, že jediný cirkus, ktorý tu robíte už rok a pol, už rok a pol ste vy od trestného zákonníka až po všetko to ostatné, až po túto hlúpu teda transakčnú daň, pretože táto hlúpa daň je taká hlúpa ako nejaký slon na trampolíne v cirkuse alebo cirkus bez klauna. Ja mám, pán minister, taký pocit, že tú transakčnú daň ste teda vymyslel vy, keď ju tak strašne bránite. No tak odpovedzte nám. Ďakujem.
9. schôdza NR SR - 13. deň - A. dopoludnia
Dátum: 2024-02-21
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

68. Ďakujem pekne za slovo, pán predsedajúci. Richard, aj tebe za vystúpenie, také ľudské, aj keď ty si sa snažil nájsť tú dobrú vôľu tu aj medzi koaličnými poslancami, správne si podotkol, že súčasný premiér Robert Fico tiež vyjadril nádej, že takýto zákon Slovenská republika bude mať a že by sa o to chcel usilovať. Tak ja myslím, že toto je naozaj veľmi dobrý návrh, ktorý by bolo hodné posunúť do druhého čítania. Tam potom naozaj sa môžeme rozprávať o tom, ako by taký zákon mal vyzerať, upraviť ho, určite predkladatelia nebudeme mať žiaden problém a súhlasím s tebou, že by bolo najlepšie, keby takýto zákon získal aspoň ústavnú väčšinu v tejto snemovni, pretože v tom prípade by aj občania tejto krajiny mohli vidieť, že predsa len toľko nenávidení politici majú v sebe tú hodnotu, že sú ochotní na seba upliesť takýto bič, lebo im ide o občanov Slovenska a o to, aby tie financie, ktoré sa spravujú, daňových poplatníkov, boli naozaj spravované tak, že Slovensko z toho bude mať čo najväčší benefit. Takže vďaka ešte raz za tvoju rozpravu a tiež som rád, že si podotkol, že nie je, nie je vôbec správne, aby pán predseda Pellegrini naťahoval svoj podpis a ja ho tiež týmto pádom chcem opätovne vyzvať, tak ako aj ty, aby urýchlene podpísal novelu Trestného zákona a aby mohla byť zverejnená v Zbierke zákonov, aby Ústavnému súdu nič nebránilo k tomu, aby mohol zaujať relevantné stanovisko. Ďakujem.
9. schôdza NR SR - 13. deň - A. dopoludnia
Dátum: 2024-02-21
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

34. Ďakujem pekne za slovo. Aj ja chcem oceniť to, že ste na úvod svojho vystúpenia vyzval predsedu parlamentu pána Pellegriniho, aby čo najskôr podpísal novelu Trestného zákona, tak aby mohla byť zverejnená v Zbierke zákonov. Treba to pripomínať, treba o tom hovoriť teraz a vytvoriť tlak na to, aby to čo najrýchlejšie urobil, aby, aby všetko bolo tak, aby Ústavný súd mohol rozhodnúť. Však nakoniec predsa nebudeme sa báť toho, aby keď tu došlo k nejakým ústavným problémom pri prijímaní tohto zákona, aby Ústavný súd o tom nemohol rozhodnúť. Takisto si uvedomujem, že táto novela je obrovským krokom vpred a myslím si, že všetci občania v tejto krajine chcú, aby keď niekto vstupuje do aktívnej politiky, vypĺňa majetkové priznanie, následne vedel zdokladovať všetky svoje príjmy a je to úplne normálne, logické a kto také niečo urobiť nevie, myslím si, že je veľký problém. A my sme mnohí preto vstúpili do politiky, že chceme, aby politika sa robila slušne a aby transparentne vedeli tí, ktorí v nej pôsobia, vykazovať aj svoje majetky, ktoré za pôsobenie v politike nadobudli. A, žiaľ, sú indície, že mnohí ľudia toto urobiť nevedia, takže som rád, že sme tento zákon predložili a možno chcem sa znova obrátiť aj na koaličných poslancov, o tomto treba diskutovať. Pokiaľ sú tam veci, ktoré si predstavujete ináč, treba ich upraviť, nebránime sa tej diskusii. Posuňte tento návrh zákona aspoň do druhého čítania. Ďakujem.
9. schôdza NR SR - 13. deň - A. dopoludnia
Dátum: 2024-02-21
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

12. Ďakujem pekne za slovo, pán predsedajúci a tak isto aj pánovi poslancovi Rasťovi Krátkemu za jeho vystúpenie v rozprave. Súhlasím s tým, že to, ako si vládna moc uplatňuje svoje právo, ako sa snažila eliminovať opozíciu, je úplne evidentné. Ale nakoniec rozumiem, tak isto aj opozícia sa snažila obštruovať ich návrhy, ktoré považuje za škodné pre túto krajinu. Avšak to, čo sa teraz deje, že vládna moc práve zásluhou Petra Pellegriniho pošliapava právo v tejto krajine tým, že nechce dovoliť Ústavnému súdu, aby mohol rozhodnúť k podaniu, ktoré má na stole, tak to naozaj aj ja považujem za drzosť a tiež chcem vyzvať z tohto miesta Petra Pellegriniho, aby poslal novelu Trestného zákona na zverejnenie v Zbierke zákonov, tak aby Ústavný súd mohol rozhodnúť o zverejnenom zákone. Rasťo, tebe chcem poďakovať za to tiež, ako si vysvetlil veci, ktoré v predloženom návrhu zákonu ponúkame. Je evidentné, že takéhoto niečoho sa boja všetci tí, ktorí nemajú čisté svedomie a nevedia zdokladovať svoje príjmy, a preto ja úprimne si myslím, že bude to takým testom v tejto snemovni, kto za tento zákon zahlasuje, kto naozaj aké čisté svedomie ohľadom svojich príjmov a naozaj možností ich zdokladovania má. Takže som veľmi zvedavý na hlasovanie. Ďakujem ti.
9. schôdza NR SR - 11. deň - A. dopoludnia
Dátum: 2024-02-16
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

22. Ďakujem pekne za slovo. Mária, ďakujem ti za toto vystúpenie a za to, že si sa prihlásila k tejto téme. A patrí ti vďaka za to, že si aj ako ministerka veľmi intenzívne túto tému riešila s tými, ktorých sa to týka. Ďakujem ti, že si potvrdila aj to, čo sme tu už aj včera hovorili, že nie je to len nejaký návrh nejakej skupiny nadšencov, ale za týmto návrhom je dlhoročná veľmi seriózna práca, pripomienkovanie odborníkov, ale aj verejnosti. Sami sme v minulom volebnom období mali niekoľko okrúhlych stolov aj na výbore pre zdravotníctvo, čo som bol účastný, takže určite ide o dobrý materiál, ktorý, ja verím, že by stálo za to, aby bol posunutý do druhého čítania. A ako si realisticky povedal, aj keď nie, minimálne by sa ním mali zaoberať kompetentní súčasnej vládnej garnitúry a raz a navždy túto tému uzavrieť. Spomínalo sa, že podobné návrhy zákonov už majú aj Česká republika a myslím si, že je to naša morálna povinnosť sa vysporiadať s touto témou čo najskôr. Ešte raz chcem veľmi pekne poďakovať predkladateľom, ktorí neúnavne túto tému tlačia, ktorí majú, samozrejme, ten leví podiel na tom, že, verím tomu, konečne sa dočkáme serióznej legislatívnej normy, ktorá nieže urobí bodku za touto témou, ale ju odsúdi. A verím, že takéto veci sa na Slovensku už nikdy diať nebudú. Ďakujem pekne.
9. schôdza NR SR - 10.deň - B. popoludní
Dátum: 2024-02-15
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

125. Ďakujem pekne za slovo a najmä nášmu poslancovi Petrovi Pollákovi za to, že túto tému neúnavne ťaháš. Sledoval som ťa ešte aj za éry predtým a ešte aj predtým, keď si v podstate ani nebol v parlamente. Ďakujeme za to, že tento zákon je z tvojej strany a strany predkladateľov naozaj už kvalitne pripravený. Tam prebehlo naozaj už veľké pripomienkové konanie ešte aj za tej predchádzajúcej vlády a ja sám som bol, keď sme to mali na zdravotníckom výbore, a precizovali sa rôzne návrhy. Bolo k tomu vtedy aj veľa pripomienok zo strany verejnosti, odbornej verejnosti a ty si tieto všetky veci zohľadnil a zapracoval si ich do tohto svojho návrhu. Chcem ti poďakovať, že si to predložil, najmä vyjadriť nádej, že táto snemovňa tento návrh zákona posunie do druhého čítania, pretože ide o veľmi dôležitú tému. Správne si povedal, že v Českej republike už podobný návrh bol schválený. Sterilizácia je, je, je veľmi vážny zásah do integrity ženy, jej duše a pokiaľ sa diali naozaj nedobrovoľné sterilizácie, ide, ide o obrovskú krivdu, ktorú žiadne financie nedokážu v život tej ženy zmierniť, avšak my ako spoločnosť sme povinní sa postaviť tejto krivde a toto by bola naozaj len malá náplasť na to, aby sme týmto ženám ukázali, že nás to veľmi mrzí, čo sa stalo, a že takéto veci sa už nikdy diať v našej krajine nesmú. Ďakujem. (Potlesk.)
6. schôdza NR SR - 24. deň - A. dopoludnia
Dátum: 2024-01-26
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

116. Ďakujem pekne za slovo, keďže už mám veľmi málo času, tak len poviem, čo som chcel hovoriť. Chcel som hovoriť o tom, že ani pri závažných ekonomických trestných činoch nebude môcť polícia sudcu žiadať o povolenie odposluchov, nakoľko nasadenie odposluchov alebo agenta sa bude môcť využívať len tri zločine, čo je trestný čin, ktorého sadzba presahuje hranicu päť rokov a po novom krádeže do 350-tisíc eur budú so sadzbou do troch rokov, a teda pôjde o prečin. Takisto som chcel hovoriť o tom, že keďže krádež nebude presahovať hranicu 350-tisíc eur, potenciálny páchateľ bude spadať teda do kategóriu prečinu, a teda aj mnoho dlhodobo väznených ľudí, ktorí vyjdú na slobodu, si budú vedomí, že pokiaľ budú opätovne páchať trestnú činnosť, budú im hroziť krátkodobé tresty, čo naozaj bude hroziť zvýšenou kriminalitou trestných činov majetkového hospodárskeho charakteru. Tiež som chcel hovoriť o tom, že predseda rady prokurátorov Štefan Jakubčík považuje za abnormálne a že nemá to žiadne opodstatnenie v modernom trestnom systéme, keď sú trestné sadzby nastavené tak, že teoreticky pri akomkoľvek majetkovom a hospodárskom trestnom čine môže byť páchateľ potrestaný podmienečným odňatím slobody, podmienkou. Teda aj pri miliardovom zločine. Takisto som chcel hovoriť o tom, že po novom bude možné prehodnotiť už i právoplatné dohody o vine a treste. Tie v uplynulom období uzavreli napríklad bývalý námestník SIS Boris Beňa aj sudkyňa Miriam Repáková, či známy konkurzný právnik Zoroslav Kollár. Vy ste nám však zobrali možnosť na tomto mieste poukázať na závažné následky, ktoré hrozia občanom Slovenskej republiky po prijatí tejto novely Trestného zákona, upozorniť na ne a poukázať na riešenie. Hoci sa premiér Fico ešte prednedávnom verejne nechal počuť a verejnosti vypočítaval, ako dlho to tu ešte o zákone budeme diskutovať, buď klamal, alebo potom zmenil názor a vy ste radikálne obmedzili túto diskusiu. Tento váš počin musí byť preskúmaný Ústavným súdom. Zabránili ste nám vo výkonoch na... (Prerušenie vystúpenia časomerom. Potlesk.)
6. schôdza NR SR - 22.deň - B. popoludní
Dátum: 2024-01-24
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

291. Áno, ďakujem za slovo, pán predseda. No, ďakujem pekne za toto vystúpenie, pán poslanec Truban. Áno, presne tak by to malo vyzerať a všetci by sme sa tomu potešili, keby sa tento zákon pripravoval v tom duchu, ako si povedal, že, že by sa viac v našej krajine oplatilo žiť, investovať, vymožiteľnosť práva by bola väčšia. No len toto je, žiaľ, a teraz si to aj odhalil, to len, len zámienka tohto skráteného legislatívneho procesu, pretože také niečo sa nedá robiť cez skrátený legislatívny proces, najmä keď len teraz prišli k moci. A takisto aj tie argumenty v restoratívnej justícii vyznievajú veľmi falošne, pretože ten systém je absolútne nepripravený na náhradné tresty zamerané na, tá, tá restoratívna justícia má byť zameraná na obeť a jej potreby, nápravu jej škôd. Z dňa na deň sa majú presúvať veci z Úradu špeciálnej prokuratúry, to je úplne jasne falošný argument, ktorý používajú len preto, aby prekryli pravý motív, prečo to tu teraz v skrátenom legislatívnom konaní riešime, a, žiaľ, nič iné nám nezostáva, len, len dúfať, že ten tlak verejnosti bude pokračovať, že neprestane. Treba naozaj poďakovať verejnosti, ktorá si uvedomuje, že čo sa tu teraz deje, to znásilnenie spravodlivosti, ktoré sa tu ide teraz týmto zákonom spáchať, a, samozrejme, áno, musíme byť vďační za to, že, že Európska únia nezostala chladná a sleduje tento proces, ako aj Európsky parlament, a upozorňuje, čo sa v našej krajine ide diať a čo nám hrozí, čo nám reálne hrozí. A ja si myslím, že možno si to aj uvedomujú, ale, žiaľ... (Prerušenie vystúpenia časomerom.)